དགོན་འདིའི་མཆོད་གཞིས་ལ།མདུང་ནག་གི་ས་སྣེ་ཐོའུ་ལེ་ནས་བཟུང་མདུང་ནག་ཁ་གསུམ་སྡེ་དྲུགཕུར་ཚ་དཔོན་པོ།ཁྱུང་ཚ་དཔོན་པོ།མཱ་ཚ་དཔོན་པོ།གླིང་དཔོན་པོ་སོགས་ཀྱི་མངའ་འབངས་ཚོ་བ་དྲུག་དང་གཡས་རུ་སོགས་རྒྱ་ཆེ།ཞེས་དེབ་ཐེར་ལས་གསུངས།དགོན་དེ་དང་ཉེ་བར་ཡང་ས་པཎ་གྱི་ཞབས་རྗེས་བཞུགས་པའི་ལྷ་ཁང་སོགས་ཁག་མང་ཙམ་བཞུགས་པར་མངོན།དེ་ལྟར་གོང་དུ་བཤད་པ་དེ་དག་ནི་མདོ་སྨད་བྱང་ཕྱོགས་དཔའ་རི་ཕོ་རོད་སོགས་དང་དེ་དག་གིའང་བྱང་ཕྱོགས་སྟོད་སྨད་ཤིས་གྲུའུ།ཀན་གྲུའུ།ལང་གྲུའུ་སྟེ་ཀན་ལང་ཤུས་གསུམ་དུ་གྲགས་པ་སོགས་སུ་དགོན་དང་ལྷ་ཁང་གྲགས་ཆེ་བ་ཅི་ཙམ་བཞུགས་ཚུལ་བཤད་པ་ཡིན་ལ།ཅུང་ཟད་ཞིབ་ཏུ་བཏང་བ་ནི།གཞན་ཕར་ཟད་ཨ་མདོའི་མི་ཕལ་ཆེ་ལ་ཡང་རྒྱུས་ཡོད་མེད་ཡིད་གཉིས་སུ་དོགས་པས།འདིར་དེབ་ཐེར་རྒྱ་མཚོ་ལས་གསལ་བ་རྣམས་ཕྱོགས་བསྡུས་ཀྱིས་སོར་མོའི་འདུ་བྱེད་བསྒྱུར་བ་ཙམ་ཡིན་གྱི།སྔར་མ་ཐོས་པ་ཞིག་དང་སྔར་མ་བྲིས་པ་ཞིག་གསར་དུ་བྲིས་པ་མིན་པར་ཀུན་གྱིས་མཁྱེན་པར་བསྐུལ་ལོ།